Demonstranter i alle aldre er samlet tirsdag morgen for at vise deres utilfredshed.

Det var ikke en helt normal tirsdag morgen, da de ansatte mødte ind ved forvaltningen for Børn og Unge i Nørresundby. Forældre og elever var mødt op for at demonstrere mod kommunens planer om at lave en sammenlægning mellem blandt andet Byplanvejens Skole og Seminarieskolen. Der var arrangeret kampråb imod planerne, og både forældre og elever stod med skilte og viste deres utilfredshed. - Vi håber vi kan råbe politikerne op i dag og få åbnet op for en dialog, så vi kan fremsætte vores synspunkter, siger Nina Stilling, der er forælder. - Da vi for en uge siden fik besked om, at det var planerne, skrev vi et åbent brev og forsøgte at kontakte politikerne via de sociale medier, og vi har ikke fået svar på de spørgsmål, som vi ville. Derfor møder vi op i dag, siger Nina Stilling, mens sønnike supplerer. - Vi vil bare gerne beholde vores skole. De skal bare holde fingrene væk, siger Theo Stilling. Børne- og Undervisningsudvalget mødes tirsdag formiddag, hvor de skal drøfte sammenlægningen mellem Byplanvejens Skole og Seminarieskolen. Åbent brev Forældrene på Byplanvejens Skole skrev i sidste uge et åbent brev til politikerne i udvalget, hvor de udtrykker deres mening om skolesammenlægningen. - Vi skriver på vegne af alle de berørte familier, der er stærkt bekymrede for den mulige lukning af vores elskede lokale skole og en samtidig fusionering med Seminarieskolen, lyder det blandt andet i brevet. Planerne, om at lægge de to skoler sammen, står til at træde i kraft 1. august 2024.